KOMISJONI DIREKTIIV 2002/62/EÜ,

9. juuli 2002,

millega üheksandat korda kohandatakse tehnika arengule I lisa direktiivis 76/769/EMÜ liikmesriikide õigus- ja haldusnormide ühtlustamise kohta seoses teatavate ohtlike ainete ja valmististe (tinaorgaanilised ühendid) turustamise ja kasutamise piirangutega

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 27. juuli 1976. aasta direktiivi 76/769/EMÜ liikmesriikide õigus- ja haldusnormide ühtlustamise kohta seoses teatavate ohtlike ainete ja valmististe turustamise ja kasutamise piirangutega,[1] mida on viimati muudetud komisjoni direktiiviga 2001/91/EÜ,[2] ning eriti selle direktiivi artiklit 2a, mis on lisatud direktiiviga 89/678/EMÜ,[3]

ning arvestades järgmist:

(1) Komisjoni direktiiviga 1999/51/EÜ,[4] millega viiendat korda kohandatakse tehnika arengule direktiivi 76/769/EMÜ I lisa, on keelatud tinaorgaaniliste ühendite kasutamine lagunemisvastastes rakendustes vähem kui 25 meetri pikkuste paadikeredes ning mis tahes pikkusega veesõidukites, mida kasutatakse valdavalt siseveekogudes. Käesolev direktiiv kutsub üles uuesti läbi vaatama lagunemisvastastes toodetes kasutatavate tinaorgaaniliste ühenditega seotud sätteid, võttes täiel määral arvesse Rahvusvahelises Mereorganisatsioonis (IMO) tehtud edusamme ja eriti selle organisatsiooni merekeskkonna kaitse komitee üleskutset ülemaailmselt keelustada biotsiididena toimivate tinaorgaaniliste ühendite kasutamine laevade lagunemisvastastes süsteemides 1. jaanuariks 2003.

(2) Teadusuuringud on näidanud, et teatavad laevade puhul kasutatavad lagunemisvastased süsteemid kujutavad endast märkimisväärset ohtu veekeskkonnale. IMO rahvusvaheline kahjulike lagunemisvastaste süsteemide ohjamise konventsioon, mis võeti vastu IMO diplomaatilisel konverentsil oktoobris 2001, sisaldab keeldu, mille kohaselt alates 1. jaanuarist 2003 ei tohi laevade pindu katta ega uuesti katta tinaorgaaniliste ühenditega, mis toimivad lagunemisvastastes süsteemides biotsiididena.

(3) See keeld katta pindu tinaorgaaniliste ühenditega avaldab otsest mõju tinaorgaaniliste ühendite siseturule ning sellepärast on vaja ühtlustada selles valdkonnas liikmesriikide õigusakte ja sellest tulenevalt muuta direktiivi 76/769/EMÜ I lisa ja eriti direktiivi 1999/51/EÜ.

(4) Tinaorgaaniliste ühenditega töödeldud veesõidukite suhtes võetavate meetmete kohta võetakse vastu Euroopa Parlamendi ja nõukogu määrus.

(5) Euroopa Parlamendi ja nõukogu direktiiv 94/25/EÜ[5] käsitleb väikelaevu ning nende väikelaevade suhtes kohaldatakse samu piiranguid kui muude paatide suhtes.

(6) Käesolev direktiiv ei mõjuta ühenduse õigusakte, milles on sätestatud töötajate kaitse miinimumnõuded, mis sisalduvad nõukogu direktiivis 89/391/EMÜ[6] ning sellel põhinevates üksikdirektiivides, eriti nõukogu direktiivis 90/394/EMÜ,[7] mida on viimati muudetud direktiiviga 1999/38/EÜ,[8] ja nõukogu direktiivis 98/24/EÜ[9] töötajate tervise ja ohutuse kaitse kohta keemiliste mõjuritega seotud ohtude eest tööl.

(7) Käesolev direktiiv ei mõjuta ühenduse õigusakte, mis hõlmavad tinaorgaaniliste ühendite kasutamist toiduainetega kokku puutuma ette nähtud plastmaterjalides vastavalt komisjoni 23. veebruari 1990. aasta direktiivile 90/128/EMÜ toiduainetega kokkupuutumiseks ettenähtud plastmaterjalide ja -toodete kohta,[10] mida on viimati muudetud direktiiviga 2002/17/EÜ.[11]

(8) Käesolevas direktiivis sätestatud meetmed on ohtlike ainete ja valmististe sektoris tehniliste kaubandustõkete kõrvaldamist käsitlevate direktiivide tehnika arengule kohandamise komitee arvamusega kooskõlas,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 76/769/EMÜ I lisa kohandatakse tehnika arengule vastavalt käesoleva direktiivi lisale.

Artikkel 2

Liikmesriigid võtavad vastu ja avaldavad käesoleva direktiivi täitmiseks vajalikud sätted hiljemalt 31. oktoobril 2002. Liikmesriigid teatavad sellest viivitamata komisjonile. Liikmesriigid kohaldavad neid sätteid hiljemalt alates 1. jaanuarist 2003.

Kui liikmesriigid need meetmed vastu võtavad, lisavad nad nendesse meetmetesse või neid meetmete ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

Artikkel 3

Käesolev direktiiv jõustub kahekümnendal päeval pärast selle avaldamist Euroopa Ühenduste Teatajas.

Artikkel 4

Käesolev direktiiv on adresseeritud liikmesriikidele.

Brüssel, 9. juuli 2002

Komisjoni nimel

komisjoni liige

Erkki LIIKANEN

LISA

Direktiivi 76/769/EMÜ I lisas asendatakse punkt 21 järgmise tekstiga:

"Tinaorgaanilised ühendid 1. Ei tohi turustada kasutamiseks ainetena ega valmististe koostisosana, kui need toimivad biotsiidina vabaühendusega värvis. 2. Ei tohi kasutada ainetena ega valmististe koostisosana, kui need toimivad biotsiidina vältimaks: a) kõikide merel, ranniku lähedal, suudmelahtedes ning siseveeteedel ja järvedes kasutatavate mis tahes pikkusega väikelaevade; b) puuride, ujukite, võrkude ning muudes kala-, karbi- või vähikasvatusseadeldiste või -varustuse; c) täielikult või osaliselt vee alla paigutatavate seadeldiste või seadmete lagunemist mikroorganismide, taimede või loomade toimel. 3. Ei tohi kasutada tööstusvete käitlemiseks kasutatavate ainetena ega selleotstarbeliste valmististe koostisosana."

[1] EÜT L 262, 27.9.1976, lk 201.

[2] EÜT L 286, 30.10.2001, lk 27.

[3] EÜT L 398, 30.12.1989, lk 24.

[4] EÜT L 142, 5.6.1999, lk 22.

[5] EÜT L 164, 30.6.1994, lk 15.

[6] EÜT L 183, 29.6.1989, lk 1.

[7] EÜT L 196, 26.7.1990, lk 1.

[8] EÜT L 138, 1.6.1999, lk 66.

[9] EÜT L 131, 5.5.1998, lk 11.

[10] EÜT L 349, 13.12.1990, lk 26.

[11] EÜT L 58, 28.2.2002, lk 19.